Twee LUR’e val flouArgieffoto Twee LUR’e van Noordwes het tydens ‘n provinsiale uitvoerende raadsvergadering in Mahikeng minute na mekaar flou geval. “Motlalepule Rosho, LUR vir ekonomiese ontwikkeling, en Tebogo Modise, LUR vir sport, is altwee in ‘n stabiele toestand in die hospitaal,” het Lesiba Moses Kgwele, provinsiale woordvoerder, gesê. Premier Thandi Modise het die voorval Woensdag aan moegheid toegeskryf. “Rosho en Modise se skedules was die afgelope paar maande baie besig. Dit is moontlik dat stres en moegheid daartoe gelei het dat hulle flou geval het,” het sy in ‘n verklaring gesê. Sy doen ‘n beroep op mense in die provinsie om vir hul spoedige herstel te bid. Die vergadering is vir ongeveer 45 minute lank verdaag en dokters in die vergadering, Magome Masike, LUR vir gesondheid, en Mokgethi Radebe, waarnemende direkteur-generaal, het na hulle omgesien voordat hulle na die staatshospitaal in Mahikeng geneem is. Rosho het van rugpyn gekla en inmekaargesak toe sy die vergadering verlaat het om ‘n privaat dokter te gaan sien. Modise, wat haar begelei het, het minute later ook inmekaargesak.